
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei de urgenţă a Guvernului nr. 198/2005 privind constituirea, alimentarea şi utilizarea Fondului de întreţinere, înlocuire şi dezvoltare pentru proiectele de dezvoltare a infrastructurii serviciilor publice care beneficiază de asistenţă financiară nerambursabilă din partea Uniunii Europene, cu care comisia noastră a fost sesizată în fond cu adresa Biroului Permanent nr.  PL.X 98 din 27 februarie 2006.
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru aprobarea Ordonanţei de urgenţă 
a Guvernului nr. 198/2005 privind constituirea, alimentarea şi utilizarea 
Fondului de întreţinere, înlocuire şi dezvoltare pentru proiectele de 
dezvoltare a infrastructurii serviciilor publice care beneficiază 
de asistenţă financiară nerambursabilă din partea Uniunii Europene
Cu adresa nr. PL.X 98 din 27 februarie 2006, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei de urgenţă a Guvernului nr. 198/2005 privind constituirea, alimentarea şi utilizarea Fondului de întreţinere, înlocuire şi dezvoltare pentru proiectele de dezvoltare a infrastructurii serviciilor publice care beneficiază de asistenţă financiară nerambursabilă din partea Uniunii Europene.

La întocmirea raportului s-au avut în vedere avizul Consiliului Legislativ şi avizul Comisiei pentru administraţie publică, amenajarea teritoriului şi echilibru ecologic.
Prin prezentul proiect de Lege se creează cadrul legal pentru constituirea unui Fond de întreţinere, Înlocuire şi Dezvoltare, denumit în continuare Fond IID. Constituirea acestui fond este necesară la nivelul fiecărei unităţi administrativ – teritoriale sau operator, după caz, care derulează proiecte cu finanţare nerambursabilă din partea Uniunii Europene prin instrumentul ISPA, pentru rambursarea împrumuturilor aferente cofinanţării acestor investiţii precum şi pentru asigurarea resurselor financiare necesare întreţinerii şi susţinerii investiţiei realizate.
Fondul IID este un fond de rezervă care va fi utilizat în următoarea ordine:

a) plata serviciului datoriei publice constând în rate de capital, dobânzi, comisioane şi alte costuri aferente împrumutului contractat sau garantat de stat pentru finanţarea programelor Programul de dezvoltare a utilităţilor municipale, etapele I şi a II-a, Proiectul de conservare a energiei termice şi Programul de dezvoltare a infrastructurii în oraşele mici şi mijlocii din România, după caz;
b) plata serviciului datoriei publice constând în rate de capital, dobânzi, comisioane şi alte costuri aferente împrumutului destinat cofinanţării proiectului care beneficiază de asistenţă financiară nerambursabilă din partea Uniunii Europene;

c) cheltuieli neeligibile reprezentând cheltuielile de achiziţie sau producţie a activelor corporale utilizate pentru implementarea proiectelor care beneficiază de asistenţă financiară nerambursabilă din partea Uniunii Europene dacă autoritatea responsabilă execută pregătirea terenului şi a lucrărilor de construcţii pe cont propriu, cheltuielile cu achiziţia sau închirierea altor active care sunt considerate neeligibile, închirierea activelor fixe care sunt parte a cheltuielilor de capital, cheltuielile cu  funcţionarea unităţii de implementare a proiectului;
d) întreţinerea, înlocuirea şi dezvoltarea activelor date în administrare sau în concesiune, inclusiv a celor dezvoltate cu finanţare nerambursabilă din partea Uniunii Europene şi în conformitate cu programul aprobat de autoritatea administraţiei publice locale sau cu programul specific de operare şi întreţinere, convenit cu Comisia Europeană sau cu banca cofinanţatoare.
În conformitate cu Memorandumurile de finanţare ISPA încheiate cu Comisia Europeană, beneficiarul investiţiei trebuie să constituie şi să utilizeze un Fond IID, condiţionalitate pentru efectuarea plăţilor de către Comisia Europeană. Dar întrucât nu a fost stabilită o bază legală unitară pentru constituirea, alimentarea şi utilizarea acestor fonduri s-a elaborat prezentul proiect de lege.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor, din partea Ministerului Finanţelor Publice domnul director general adjunct Cojoc Marin şi doamna consilier superior Rusu Marinica.
La lucrările comisiei au participat 22 deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi.
Proiectul de Lege a fost adoptat de Senat în şedinţa din data de 20 februarie 2006.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege pentru aprobarea Ordonanţei de urgenţă a Guvernului nr. 198/2005 privind constituirea, alimentarea şi utilizarea Fondului de întreţinere, înlocuire şi dezvoltare pentru proiectele de dezvoltare a infrastructurii serviciilor publice care beneficiază de asistenţă financiară nerambursabilă din partea Uniunii Europene, în şedinţa din data de 14.03.2006, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat. 
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


            Consilier parlamentar:
            Bărdiţă Mariana       

